വിശ്രമമില്ലാതെ എ.ഐ.വൈ.എഫിന്റെ കൊവിഡ് പ്രതിരോധ വാഹനം കൊടുങ്ങല്ലൂര്: ആറ് മാസം, ആയിരത്തിലധികം കൊവിഡ് രോഗികള്, വിശ്രമമില്ലാതെ ഓടുകയാണ് എ.ഐ.വൈ.എഫിന്റെ കൊവിഡ് പ്രതിരോധ വാഹനം. എ.ഐ.വൈ.എഫ് ലോകമലേശ്വരം മേഖലാ കമ്മിറ്റിയുടെ നേതൃത്വത്തിലാണ് 24 മണിക്കൂറും പ്രവര്ത്തിക്കുന്ന സന്നദ്ധ സേവന സംഘമുള്ളത്. രോഗനിര്ണ്ണയം, ചികിത്സ എന്നിവക്കായുള്ള യാത്രകള്ക്ക് നാട്ടുകാര് എ.ഐ.വൈ.എഫിന്റെ വാഹനത്തെ ആശ്രയിക്കുന്നുണ്ട്. വാഹന സേവനത്തിന് പുറമെ രോഗമുക്തരായവരുടെ വീടുകള് അണുവിമുക്തമാക്കാനും ഇവര് മുന്നിലുണ്ട്. പ്രദേശത്ത് കൊവിഡ് ബാധിച്ച് മരിച്ച എട്ടു പേരുടെ സംസ്കാരം നടത്തിയതും ഇവര് തന്നെ. കൊവിഡ് വ്യാപനത്തിന്റെ തുടക്കത്തില് നിരവധി വാഹനങ്ങള് സൗജന്യ സേവനവുമായി രംഗത്തുണ്ടായിരുന്നു. എന്നാല് പല ഘട്ടങ്ങളിലായി അവയില് ബഹുഭൂരിപക്ഷവും പ്രവര്ത്തനം അവസാനിപ്പിച്ചു. എന്നാല് എ.ഐ.വൈ.എഫിന്റെ വാഹനം സേവനം തുടരുകയാണ്. സന്നദ്ധ പ്രവര്ത്തകരില് പലര്ക്കും പലപ്പോഴായി കൊവിഡ് ബാധിച്ചെങ്കിലും സേവനം തടസ്സപ്പെട്ടിട്ടില്ല. സംഘടനയുടെ മേഖലാ സെക്രട്ടറി എം.പി. മനോജ് സ്വന്തം വാഹനമാണ് സേവനത്തിനായി വിട്ടു നല്കിയത്. നാട്ടുകാരുടെ സഹായത്തിന് പുറമെ സ്വന്തം കൈയ്യില് നിന്നും പണമെടുത്താണ് ഇവര് കൊവിഡ് പ്രതിരോധ വാഹന സേവനം തുടരുന്നത്. എ.ഐ.വൈ.എഫ് മണ്ഡലം സെക്രട്ടറി അഡ്വ.വി.എസ്. ദിനലിന്റെ നേതൃത്വത്തില് മേഖലാ പ്രസിഡന്റ് സി.എച്ച്. ഹനീഷ്, സെക്രട്ടറി എം.പി. മനോജ്, ലോക്കല് കമ്മിറ്റി അംഗങ്ങളായ ദീപക്, ശിബിന്, പി.ജെ. സനില്കുമാര്, സി.എച്ച്. സനീഷ് എന്നിവരടങ്ങിയ സംഘമാണ് കൊവിഡ് പ്രതിരോധ പ്രവര്ത്തനത്തില് സജീവമായുള്ളത്.